KLASA: P-512/23

URBROJ: 711-02-01/03-2024-6

Zagreb, 19. prosinca 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznice Ivana Šegvić, ravnateljice Poliklinike za rehabilitaciju osoba sa smetnjama u razvoju, OIB: ……………,** pokrenutom po službenoj dužnosti na radnom sastanku 24. listopada 2024. g. pod KLASA: P-512/23, URBROJ:711-02-01/02-2024-03, na 67. sjednici, održanoj 19. prosinca 2024., donosi sljedeću

**ODLUKU**

1. **Propustom podnošenja imovinske kartice za 2022.g. do 31. siječnja 2023. g., obveznica Ivana Šegvić, ravnateljica Poliklinike za rehabilitaciju osoba sa smetnjama u razvoju počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Ivani Šegvić se izriče opomena.**

Obrazloženje

Povjerenstvo je uvidom u registar imovinskih kartica utvrdilo kako obveznica Ivana Šegvić nije do 31. siječnja 2023. podnijela imovinsku karticu za 2022. godinu.

Slijedom navedenog, Povjerenstvo je na stručnom radnom sastanku Povjerenstva održanom dana 24. listopada 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznicu obaviješću KLASA:P-512/23, URBROJ:711-02-01/02-2024-03. Navedenom obavijesti obveznica je pozvana da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznica se na predmetnu Obavijest očitovala da je na edukaciji u Splitu prvi puta saznala da je u obvezi podnošenja imovinske kartice i u slučaju ako u imovini nije bilo promjena.

Obveznica ističe kako je komunicirala sa službenikom u Službi imovinskih kartica te je navedenu karticu uspješno podnijela dana 05.11. 2024.g. Obveznica ističe kako je i kasnije pokušala stupiti u kontakt kako bi vidjela koju obvezu ima nadalje budući da nije podnijela niti imovinsku karticu za 2023.g. te se još jednom ispričava zbog neznanja.

U tijeku postupka Povjerenstvo je utvrdilo da obveznica Ivana Šegvić obnaša dužnost ravnateljice Poliklinike za rehabilitaciju osoba sa smetnjama u razvoju, u smislu ZSSI-a, od 25. prosinca 2021.g. te da je s obzirom na navedeno sukladno čl. 3. st. 1. točki 65. ZSSI-a dužna postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznica nije do 31. siječnja 2023.g. podnijela imovinsku karticu za 2022.g., kao i da je navedenu imovinsku karticu podnijela dana 05. studenog 2024.g.

 Takvim svojim propustom u pravovremenom postupanju obveznica je počinila povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznica naknadno podnijela imovinsku karticu za 2022.g. te da do sada protiv obveznice nisu vođeni postupci pred Povjerenstvom. Slijedom navedenog, Povjerenstvo je opravdanim ocijenilo sankciju opomene.

Slijedom svega navedenog, Povjerenstvo je donijelo odluku kako je navedeno u izreci ovog akta.

 PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Ivana Šegvić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana